<classify> NAIBU Katibu Mkuu wa Chama Cha Mapinduzi CCM Zanzibar, Dk Abdulla Juma Sadalla Mabodi amesema siasa za ulaghai na uchochezi wa vurugu, zinazofanywa na upinzani visiwani Zanzibar, hazitozuia ushindi wa CCM katika Uchaguzi Mkuu wa mwakani.Amesema Chama Cha Mapinduzi kitapata ushindi wa kihistoria kwa majimbo ya Unguja na Pemba, ambao haujawahi kutokea toka kuanzishwa kwa mfumo wa vyama vingi nchini mwaka 1992. Kauli hiyo ameitoa wakati akifungua Kongamano la Wiki ya Kachorora, lililofanyika kwenye Ukumbi wa Kituo cha kulelea Wazee Sebleni Wilaya ya Amani kichama Zanzibar.Dk Sadalla alisema ushindi huo, utapatikana kutokana na utekelezaji mzuri wa Ilani ya CCM ya mwaka 20152020 kwa wananchi wote mijini na vijijini, ambao kila mwananchi kwa sasa ananufaika na huduma muhimu za kijamii, zilizoimarishwa na Serikali ya Mapinduzi ya Zanzibar.Alieleza kuwa hakuna chama cha siasa chochote duniani, kilichopata kibali na ridhaa ya kuongoza dola kupitia njia ovu za vurugu, vitisho na uongo, badala yake vyama vinavyoongoza dola ni vile vilivyokuwa karibu na wananchi kutokana na uhodari wa kutekeleza kwa vitendo matakwa ya wananchi. Alifafanua kuwa CCM itaendelea kuweka vipaumbele vya kuisimamia serikali, itekeleze kwa vitendo sera za maendeleo kwa wananchi, huku wapinzani wakiendelea kujinadi na kupiga porojo zisizokuwa na tija kwa wananchi.Chama Cha Mapinduzi hakitishwi na hakiogopi taasisi yoyote ya kisiasa wala kundi la watu, kwani ni chama imara na chenye historia kubwa barani Afrika na duniani kote, hivyo hao walioanza kujitokeza kuleta uchochezi, tunawaonya waache kuchafua nchi vinginevyo watajuta kwa uovu wao.  <topic>: KITAIFA 